CELEX: 52020PC0470
Language: hu
Date: 2020-08-24
Title: Javaslat A TANÁCS VÉGREHAJTÁSI HATÁROZATA a Covid19-járvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 tanácsi rendelet keretében Bulgáriának nyújtandó ideiglenes támogatásról

EURÓPAI BIZOTTSÁG
            Brüsszel, 2020.8.24.
            COM(2020) 470 final
            2020/0223(NLE)
            Javaslat
            A TANÁCS VÉGREHAJTÁSI HATÁROZATA
            a Covid19-járvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 tanácsi rendelet keretében Bulgáriának nyújtandó ideiglenes támogatásról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               Az (EU) 2020/672 tanácsi rendelet (a továbbiakban: SURE-rendelet) meghatározza a Covid19-járvány okozta súlyos gazdasági zavarral küzdő, vagy annak komoly veszélyével fenyegetett tagállamoknak nyújtandó uniós pénzügyi támogatás jogi keretét. A SURE keretében nyújtott támogatás elsősorban a csökkentett munkaidős foglalkoztatás vagy a munkavállalók és az önfoglalkoztatók védelmét célzó hasonló intézkedések finanszírozását, és ezáltal a munkanélkülivé válás és a jövedelemkiesés előfordulásának csökkentését, valamint az említettekhez kapcsolódóan bizonyos – különösen a munkahelyeken bevezetett – egészségügyi vonatkozású intézkedések finanszírozását szolgálja.
            
            
               2020. augusztus 7-én Bulgária a SURE-rendelet szerinti uniós pénzügyi támogatást kért. A SURE-rendelet 6. cikkének (2) bekezdésével összhangban a Bizottság konzultált a bolgár hatóságokkal, hogy ellenőrizze a Covid19-világjárványra válaszul elfogadott két bértámogatási intézkedéshez közvetlenül kapcsolódó tényleges és tervezett kiadások hirtelen és nagymértékű növekedését. A két intézkedés keretében olyan vállalkozások kaphatnak bértámogatást, amelyek tevékenysége vagy bevétele a Covid19-járvány miatt jelentősen visszaesett, és amelyek intézkedések hiányában nem lennének képesek megtartani alkalmazottaikat. A támogatható vállalkozásoknak biztosított havi bértámogatás a kedvezményezett munkavállalók havi bruttó (munkáltatói társadalombiztosítási járulékokkal növelt) fizetésének 60 %-a.
            
            
               Bulgária benyújtotta a Bizottságnak a megfelelő információkat.
            
            
               A rendelkezésre álló bizonyítékok alapján a Bizottság javaslatot tesz a Tanácsnak arra, hogy fogadjon el végrehajtási határozatot a fent említett intézkedések támogatása céljából a SURE-rendelet keretében Bulgáriának nyújtandó pénzügyi támogatásról.
            
            
               •Összhang a szabályozási terület jelenlegi rendelkezéseivel
            
            
               
                  A javaslat teljes mértékben összhangban van az alapját képező (EU) 2020/672 tanácsi rendelettel.
               
               
                  E javaslat kiegészít egy másik, a tagállamok számára szükséghelyzet esetén támogatást biztosító uniós jogi eszközt, nevezetesen az Európai Unió Szolidaritási Alapjának (EUSZA) létrehozásáról szóló, 2002. november 11-i 2012/2002/EK tanácsi rendeletet (a továbbiakban: 2012/2002/EK rendelet). Március 30-án elfogadták az (EU) 2020/461 európai parlamenti és tanácsi rendeletet, amely az említett jogi eszközt módosítja abból a célból, hogy annak hatálya kiterjedjen a jelentős népegészségügyi szükséghelyzetekre, valamint meghatározza a finanszírozásra jogosult konkrét műveleteket.
               
            
            
               •Összhang az Unió egyéb politikáival
            
            
               
                  E javaslat a jelenlegi Covid19-világjárványra válaszul hozott intézkedések közé tartozik, mint amilyen például a koronavírusra való reagálást célzó beruházási kezdeményezés, és kiegészíti a foglalkoztatást támogató egyéb eszközöket, így az Európai Szociális Alapot és az Európai Stratégiai Beruházási Alapot (ESBA)/InvestEU-t. Azáltal, hogy a hitelfelvételt és a hitelnyújtást kihasználva támogatja a tagállamokat a Covid19-járvány sajátos esetében, e javaslat második védelmi vonalat hoz létre a csökkentett munkaidős foglalkoztatás és más hasonló intézkedések finanszírozására, elősegítve a munkahelyek megőrzését, és ezáltal védelmet nyújtva az alkalmazottaknak és az önfoglalkoztatóknak a munkanélküliség kockázatával szemben.
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  A szóban forgó eszköz jogalapja az (EU) 2020/672 tanácsi rendelet.
               
            
            
               •Szubszidiaritás (nem kizárólagos hatáskör esetén)
            
            
               
                  A javaslat a tagállam kérelmén alapul és az európai szolidaritás szellemében ideiglenes hitel formájában uniós pénzügyi támogatást biztosít a Covid19-járvány által érintett tagállamnak. Második védelmi vonalként az ilyen pénzügyi támogatás ideiglenes alapon segítséget nyújt a kormányzatok számára a csökkentett munkaidős rendszerek és egyéb hasonló intézkedések miatt megnövekedett közkiadásaik fedezéséhez, elősegítve azt, hogy megőrizzék a munkahelyeket, és ezáltal védelmet nyújtsanak az alkalmazottaknak és az önfoglalkoztatóknak a munkanélküliség és a jövedelemkiesés kockázatával szemben.
               
               
                  A támogatás segíteni fogja az érintett lakosságot, és hozzájárul a Covid19-válság okozta közvetlen társadalmi és gazdasági hatások enyhítéséhez.
               
            
            
               •Arányosság
            
         
         
            
               
                  A javaslat tiszteletben tartja az arányosság elvét. Nem lépi túl az eszköz kitűzött céljainak eléréséhez szükséges mértéket.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Konzultáció az érdekelt felekkel
            
            
               
                  Annak érdekében, hogy a Tanács időben el tudja fogadni a javaslatot, azt rövid idő alatt kellett előkészíteni, ezért nem került sor konzultációra az érdekelt felekkel.
               
            
            
               •Hatásvizsgálat
            
            
               
                  A javaslat sürgős jellegére tekintettel nem került sor hatásvizsgálatra.
               
            
            
               4.KÖLTSÉGVETÉSI VONZATOK
            
            
               
                  A Bizottság számára lehetővé kell tenni a pénzügyi piacokon történő hitelfelvételt azzal a céllal, hogy a szóban forgó forrásokat továbbhitelezze a SURE eszköz keretében pénzügyi támogatást kérő tagállamnak.
               
            
            
               A rendszer pénzügyi stabilitásának biztosítása érdekében a tagállami garanciákon kívül egyéb biztosítékok is beépülnek a keretbe, melyek a következők:
            
            
               ·szigorú és konzervatív pénzgazdálkodási megközelítés,
            
            
               ·a hitelportfólió olyan kialakítása, amely korlátozza a koncentrációs kockázatot, az éves kitettséget és az egyes tagállamokkal szembeni túlzott kitettséget, ugyanakkor elegendő forrást biztosít a leginkább rászoruló tagállamok számára, valamint
            
            
               ·lehetőségek az adósság átütemezésére.
            
            
               2020/0223 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               a Covid19-járvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 tanácsi rendelet keretében Bulgáriának nyújtandó ideiglenes támogatásról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre,
            
            
               tekintettel a Covid19-világjárvány miatt felmerülő szükséghelyzeti munkanélküliségi kockázatokat mérséklő ideiglenes támogatást nyújtó európai eszköz (SURE) létrehozásáról szóló, 2020. május 19-i (EU) 2020/672 tanácsi rendeletre
                  1
                és különösen annak 6. cikke (1) bekezdésére,
            
            
               tekintettel az Európai Bizottság javaslatára,
            
         
         
            
               mivel:
            
            
               (1)2020. augusztus 7-én Bulgária pénzügyi támogatást kért az Uniótól annak érdekében, hogy kiegészítse a Covid19-járvány hatásának és a munkavállalókat érintő társadalmi-gazdasági következményeinek kezelésére irányuló nemzeti intézkedéseit.
            
            
               (2)A Covid19-járvány és a Bulgária által a járvány megfékezése érdekében végrehajtott rendkívüli intézkedések, valamint a járvány társadalmi-gazdasági és egészségügyi következményei várhatóan drámai hatást gyakorolnak az államháztartásra. A Bizottság 2020. tavaszi előrejelzése azzal számolt, hogy Bulgária államháztartási hiánya és államadóssága 2020 végére a bruttó hazai termék (GDP) 2,8 %-a, illetve 25,5 %-a lesz. A Bizottság 2020. nyári időközi előrejelzése szerint Bulgária GDP-je 2020-ban várhatóan 7,1 %-kal esik vissza.
            
            
               (3)A Covid19-járvány következtében Bulgáriában a gazdaságilag aktív népesség jelentős része nem tudta folytatni tevékenységét. Mindez a (4) és az (5) preambulumbekezdésben ismertetett két bértámogatási intézkedéssel összefüggésben a bulgáriai közkiadások hirtelen és nagymértékű növekedéséhez vezetett.
            
            
               (4)Konkrétabban, a Bulgária 2020. augusztus 7-i kérelmében említett 2020. március 30-i 55. számú minisztertanácsi rendelettel
                  2
                bevezetett intézkedés értelmében bértámogatást kapnak azok a vállalkozások, amelyek a Covid19-járvány miatt önként vagy jogi kötelezettség alapján csökkentették vagy felfüggesztették tevékenységüket. A támogatás igénybevételének időszakában, majd azt követően ugyanolyan hosszú ideig a munkavállalók foglalkoztatását fenn kell tartani. A támogatható vállalkozásoknak biztosított havi bértámogatás a kedvezményezett munkavállalók havi bruttó (munkáltatói társadalombiztosítási járulékokkal növelt) fizetésének 60 %-a.
            
            
               (5)Emellett a Bulgária 2020. augusztus 7-i kérelmében említett 2020. július 3-i 151. számú minisztertanácsi rendelettel
                  3
                bevezetett intézkedés értelmében bértámogatásban részesülnek azok a vállalkozások, amelyek bevételei a Covid19-járvány miatt legalább 20 %-kal csökkennek. A támogatás igénybevételének időszakában, majd azt követően ugyanolyan hosszú ideig a munkavállalók foglalkoztatását fenn kell tartani. A támogatható vállalkozásoknak biztosított havi bértámogatás a kedvezményezett munkavállalók havi bruttó (munkáltatói társadalombiztosítási járulékokkal növelt) fizetésének 60 %-a.
            
            
               (6)Bulgária teljesíti az (EU) 2020/672 rendelet 3. cikkében a pénzügyi támogatás igénylésére vonatkozóan meghatározott feltételeket. Bulgária megfelelő bizonyítékot nyújtott be a Bizottságnak arra vonatkozóan, hogy a Covid19-járvány társadalmi-gazdasági hatásainak kezelése érdekében hozott nemzeti intézkedések következtében 2020. február 1. óta a tényleges és tervezett közkiadások 511 000 000 EUR-val emelkedtek. Ez hirtelen bekövetkezett és nagymértékű növekedést jelent, mivel az új intézkedések a bulgáriai vállalkozások és munkaerő jelentős hányadát érintik, illetve fogják érinteni a tervek szerint.
            
            
               (7)Az (EU) 2020/672 rendelet 6. cikkének megfelelően a Bizottság konzultált a bolgár hatóságokkal, és ellenőrizte a 2020. augusztus 7-i kérelemben említett csökkentett munkaidős foglalkoztatáshoz és hasonló intézkedésekhez közvetlenül kapcsolódó tényleges és tervezett kiadások hirtelen és nagymértékű növekedését.
            
            
               (8)Következésképpen pénzügyi támogatást kell nyújtani annak érdekében, hogy Bulgária segítséget kapjon a Covid19-járvány okozta súlyos gazdasági zavarok társadalmi-gazdasági hatásainak kezeléséhez.
            
            
               (9)E határozat nem sértheti az egységes piac működésének torzulásaira vonatkozó bármely, különösen az EUMSZ 107. és 108. cikke alapján lefolytatandó eljárás eredményét. Nem szünteti meg a tagállamokkal szembeni azon követelményt, hogy az EUMSZ 108. cikkével összhangban értesítsék a Bizottságot az állami támogatások lehetséges eseteiről.
            
            
               (10)Bulgáriának rendszeresen tájékoztatnia kell a Bizottságot a tervezett közkiadások végrehajtásáról annak érdekében, hogy a Bizottság fel tudja mérni, milyen mértékben valósultak meg ezek a kiadások.
            
            
               (11)A pénzügyi támogatás nyújtására vonatkozó határozat elfogadása során a Tanács – az egyenlő bánásmód, a szolidaritás, az arányosság és az átláthatóság elvének alkalmazása mellett – figyelembe vette Bulgária meglévő és várható szükségleteit, valamint az (EU) 2020/672 rendelet alapján más tagállamok által már benyújtott vagy benyújtani tervezett pénzügyi támogatás iránti kérelmeket,
            
            
               ELFOGADTA EZT A HATÁROZATOT:
            
            
               1. cikk
            
            
               Bulgária teljesíti az (EU) 2020/672 rendelet 3. cikkében meghatározott feltételeket.
            
            
               2. cikk
            
            
               (1)Az Unió Bulgária rendelkezésére bocsát legfeljebb 511 000 000 EUR összegű hitelt. A hitel maximális átlagos futamideje 15 év.
            
            
               (2)Az e határozat által nyújtott pénzügyi támogatás rendelkezésre állásának időtartama az e határozat hatálybalépését követő első naptól számított 18 hónap.
            
            
               (3)A Bizottság az uniós pénzügyi támogatást legfeljebb nyolc részletben bocsátja Bulgária rendelkezésére. Egy-egy részlet kifizetése egy vagy több részfolyósítással történhet. Az első részlet keretében végrehajtott részfolyósítások futamideje meghaladhatja az (1) bekezdésben említett maximális átlagos futamidőt. Ebben az esetben a további részfolyósítások futamidejét úgy kell megállapítani, hogy a maximális átlagos futamidő az összes részlet kifizetése után megfeleljen az (1) bekezdésben említetteknek.
            
            
               (4)Az első részletet az (EU) 2020/672 rendelet 8. cikkének (2) bekezdésében előírt hitelmegállapodás hatálybalépésétől függően kell rendelkezésre bocsátani.
            
         
         
            
               (5)Az (EU) 2020/672 rendelet 4. cikkében említett uniós finanszírozás költségei az egyes részletek tekintetében, valamint a finanszírozás kapcsán az Unió által fizetendő díjak, költségek és kiadások Bulgáriát terhelik.
            
            
               (6)A részletek nagyságáról és rendelkezésre bocsátásáról, valamint a részfolyósítások összegéről a Bizottság dönt.
            
            
               3. cikk
            
            
               Bulgária a következő intézkedéseket finanszírozhatja:
            
            
               a)a vállalkozásoknak nyújtott bértámogatások a 2020. március 30-i 55. számú minisztertanácsi rendeletben előírtak szerint,
            
            
               b)a vállalkozásoknak nyújtott bértámogatások a 2020. július 3-i 151. számú minisztertanácsi rendeletben előírtak szerint.
            
            
               4. cikk
            
            
               Bulgária [DÁTUM: 6 hónappal e határozat kihirdetését követően]-ig, majd azt követően hathavonta tájékoztatja a Bizottságot a tervezett közkiadás végrehajtásáról mindaddig, amíg a tervezett közkiadást teljes mértékben végre nem hajtották.
            
            
               5. cikk
            
            
               Ennek a határozatnak a Bolgár Köztársaság a címzettje.
            
            
               6. cikk
            
            
               Ezt a határozatot az Európai Unió Hivatalos Lapjában ki kell hirdetni.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 159., 2020.5.20., 1. o.
               
               
                  
                     (2)
                  
                        A 2020. április 16-i 71. számú rendelettel és a 2020. május 28-i 106. számú rendelettel módosított 2020. március 30-i 55. számú minisztertanácsi rendelet (Hivatalos Lap 31. szám, 2020. április 1.).
               
               
                  
                     (3)
                  
                        A 2020. július 3-i 151. számú minisztertanácsi rendelet (Hivatalos Lap 151. szám, 2020. július 7.).